Kissmama

Denne anmeldelse er skrevet af Torben Sangild, og blev bragt i Politiken 8/3-2008

Gadekunst
''Kissmama: Udrykinde. På Rumkammerat.''

Hvis du er københavner har du uden tvivl set Kissmamas værker på gaden, i lyskrydset, ved fortovet. Hendes galleri af simple figurer sidder på udvalgte steder – meget bevidst ikke på husmure, men snarere på tomme flader som ingen har et kært forhold til: bag på gadeskilte, på lygtepæle, på el-bokse. Det er gadekunst i ordets bedste forstand og ikke uden et slægtskab med kollegaen ”Husk mit navn”.

Alle figurerne har et slogan på maven af typen ”It doesn’t take af fly to know shit”, ”Chewbacca was my lover” og ”My dreams are always pink”. De er absurde og satiriske kommentarer til vores tid, hvor individer markedsfører sig i stigende grad, men de er samtidig meget forskellige, og ingen typer går fri, selv om der skydes mest på småborgerligheden: ”Fladskærm, 4hjulstrækker & friværdi”. På det lille galleri Rumkammerat kan man nu se dem samlet, ligesom der er fotodokumentation af deres placeringer i byrummet. Man kan købe figurerne billigt i forskellige størrelser og sammenhænge – det koster fra 35 til 200 kr., så alle kan være med her. Til ferniseringen var det gæsterne der tegnede og skrev beskeder på et kæmpe papir, som hænger der endnu. Det er en sjov og uformel lille udstilling, der sætter fokus på en af vores bedste gadekunstnere, som synes at være overalt i byen, når man først har fået øje på hendes små menneskeskæbner.

Se også

 * Kissmamas hjemmeside
 * Kommentarer og diskussion til anmeldelsen
 * Chewbacca i kunsten
 * Til forsiden